Cum generaliter omnibus exibenda sit dilectio, specialiter procul dubio eis impendenda est qui fidem operibus exornare, quique etiam omnipotentis Dei, qui est vera karitas, amatores esse videntur. Quapropter ego Vualterius, sanctæ Æduensis æcclesiæ presul, in Christi nomine, notum facio cunctis successoribus meis, tam episcopis quam archidiaconis, hac reliquis hujus æcclesiæ prelatis, quia Cluniensis cænobii congregatio speciali pre ceteris amore nobis conjuncta est, locus etenim isdem salutifera Deo donante pollet religione. Siquidem humili petierunt supplicatione idem cœnobite, ut de quibusdam eorum æcclesiis talem eis concederemus auctoritatem, quatinus quicquid ad episcopum vel ad archidiaconum de ipsis ecclesiis pertinebat, excepto quod ad synodales eulogias debetur, perdonando eis remitteremus. Quorum humillime peticioni placuit tam mihi quam nostræ congregacioni favere, atque assensum prebere. Facimus ergo eis tale auctoritatis scriptum, ut ipsas æcclesias vel decimas tenere, ordinare, vel dare, sine ullius contradictione, valeant, dummodo neque ipsi æcclesiæ, neque in eis divinum neglegatur offitium. Sunt autem heedem æcclesiæ: capella in Algoio monte et æcclesia de Tresda, ecclesia quam dicunt ad Sanctum Leodegarium, Mons Malarius, Tervisus, Vallis et ecclesia in honore sanctæ Mariæ dicata. Addimus etiam hoc causa pietatis religiose, ut nec ego, vel ullus nostri successor, aud archidiaconus, si quando parœchias nostras dioceseos visitaverint, in eorundem servorum Dei ecclesiis ullatenus hospitentur aut mansionaticum faciant, ne forte hac occasione fratres prefati graventur, et monasticus, (quod absit!) ordo in ali[quo] perturbetur. Sinodale vero servitium aut a monachis vel ab is quos illi prefecerint reddatur; quo reddito nichil amplius requiratur, sed quicquid ad easdem ecclesias pertinet, totum habitatoribus jam dicti loci ex nostra sit auctoritate concessum; quod si neglectum fuerit aliquando, liceat monachis emendare, et quod eis concedimus tenere. Sit autem hec scriptura pro signo socialitatis, ut tam vivi quam defuncti vel illorum vel nostri communiter participentur bonis actibus quos per gratiam Dei gesserimus. Ut autem hec auctoritas firmior sit, hanc manu propria firmavimus, et nostræ congregationis fratres firmare rogavimus. Placuit etiam nostræ liberalitati, ut fratrem ac filium nostrum Anschericum archidiaconum pro hoc beneficio jam dicta congregatio Sancti Petri in suis orationibus mitterent et societatem suam ei in vitam et post obitum libenti animo darent. S. Vualterius episcopus. Anschericus archidiaconus. Elinardus abbas. Vualterius prepositus. Unricus prepositus. Ansiisus cantor. Erpertus abbas. Ugo abbas. Vuichardus. Einricus. Dominicus archipresbiter. Eldegrinus archipresbiter. Vualterius scripsit die sabbati, mense maio, anno VI regnante Ugoni rege, qui donationem laudavit.